เดี๋ยวก็รู้ หมู่หรือจ่า? YTO Express จ่อเทกฯ AJD
YTO Express Co,Ltd. ผู้นำด้านการให้บริการด้านโลจิสติกส์แบบครบวงจรในประเทศจีน จ่อเข้าซื้อกิจการหุ้น AJD 
29 ก.ค. 2558

ผู้สื่อข่าวรายงานว่า จากกระแสข่าวลือที่มีมาอย่างต่อเนื่องในประเด็นที่สื่อรายงานถึงกลุ่มทุนต่างชาติกำลังพิจารณาการเข้าซื้อกิจการบริษัท คราวน์ เทค แอดวานซ์ จำกัด (มหาชน) หรือ AJD นั้น ล่าสุดในวันนี้ (29 ก.ค.) มีกระแสข่าวว่า YTO Express Co,Ltd. ผู้นำด้านการให้บริการด้านโลจิสติกส์แบบครบวงจรในประเทศจีน ซึ่งเป็นบริษัทในกลุ่มของ “อาลีบาบา กรุ๊ป โฮลดิ้ง” อยู่ระหว่างการเจรจาเพื่อเข้าซื้อกิจการ AJD ซึ่งขณะนี้ทางบริษัท ยังไม่ได้มีการเปิดเผยรายละเอียดเพิ่มเติมในเรื่องนี้
อย่างไรก็ตาม จากการตรวจสอบข้อมูลล่าสุด พบว่า YTO Express Co,Ltd. มีความสัมพันธ์ทางธุรกิจกับ อาลีบาบา กรุ๊ป โฮลดิ้ง จริง หากแต่ทั้ง 2 บริษัทนี้ เป็นเพียงพันธมิตรทางธุรกิจ หรือ Strategic Partner เท่านั้น โดยที่ อาลีบาบา กรุ๊ป โฮลดิ้ง ของ นายแจ๊ค หม่า เจ้าพ่อธุรกิจอีคอมเมิร์ซ ได้เข้าซื้อหุ้นบางส่วนของ YTO Express Co,Ltd. เมื่อช่วงเดือนพฤษภาคมที่ผ่านมา ในสัดส่วนเพียงเล็กน้อยเท่านั้น 
ดังนั้น นักลงทุนจึงควรเฝ้าติดตามข่าวสารอย่างระมัดระวัง เนื่องจากกระแสข่าวลือก่อนหน้านี้ ได้พุ่งเป้าตรงไปที่ กลุ่มอาลีบาบาเตรียมเข้าซื้อกิจการของ AJD ซึ่งการที่ข่าวลือออกมาเช่นนี้ อาจสร้างกระแสความน่าสนใจได้มากเกินความเป็นจริง โดยในข้อเท็จจริงแล้ว กลุ่มอาลีบาบา เป็นเพียงแค่ผู้ถือหุ้นส่วนน้อยของ YTO Express Co,Ltd. เท่านั้น
ทั้งนี้ บริษัททั้ง 2 แห่ง ไม่ได้มีการเปิดเผยรายละเอียดของการเข้าร่วมทุนทางยุทธศาสตร์แต่อย่างใด แต่มีการยืนยันว่า การเข้ามาซื้อหุ้นของ อาลีบาบา กรุ๊ป โฮลดิ้ง เป็นสัดส่วนเล็กน้อย แค่เพียงพอสำหรับการร่วมมือด้านการบริหารจัดการ การขนส่งสินค้าสู่ต่างประเทศ และถิ่นทุรกันดารในประเทศจีนแค่นั้น
ขณะเดียวกันวานนี้ (28 ก.ค.) สื่อรายงานข่าวว่ามีข่าวลือกลุ่มทุนใหญ่จากประเทศจีนกำลังอยู่ในระหว่างเข้ามาร่วมทุนโดยการซื้อหุ้น AJD เพื่อร่วมลงทุนในธุรกิจ ทั้งนี้ จะเห็นได้ว่าราคาหุ้นมีการขยับตัวขึ้น คาดว่ามาจากข่าวดังกล่าว ซึ่งข่าวการร่วมทุนนี้ มีออกมาเป็นระยะๆ และคาดว่าจะมีความชัดเจนในสัปดาห์นี้ “คาดว่ามีกลุ่มทุนจีนเข้ามาซื้อ AJD ก็คิดว่าอาทิตย์นี้น่าจะรู้ผล” แหล่งข่าวกล่าว
อนึ่ง AJD เป็นผู้ประกอบธุรกิจนำเข้าและจำหน่ายเครื่องใช้ไฟฟ้าภายใต้เครื่องหมายการค้า “AJ” โดยแบ่งประเภทผลิตภัณฑ์ออกเป็น 2 กลุ่ม คือ เครื่องใช้ไฟฟ้าประเภทภาพและเสียง และเครื่องใช้ไฟฟ้าในครัวเรือน
อย่างไรก็ตาม “ข่าวหุ้นธุรกิจออนไลน์” กำลังอยู่ระหว่างการตรวจสอบข่าวระหว่างสำนักข่าวต่างประเทศเกี่ยวกับประเด็นดังกล่าว ซึ่งหากมีความคืบหน้าใดๆ เพิ่มเติมจะรายงานให้ทราบในครั้งต่อไป
โดยราคาหุ้น AJD ปิดตลาดภาคเช้า ทรงตัวอยู่ที่ระดับ 0.95 บาท ราคาสูงสุด 0.98 บาท ราคาต่ำสุด 0.94 บาท ด้วยมูลค่าซื้อขายที่ 44.38 ล้านบาท